送嘉仲兄赴永康宰
作者：李處權
朝代：宋

paragraphs: 我兄如瓊林，皎皎塵滓外。
不從門地初，便許人物最。
裁詩陶謝流，射策晁董輩。
欬唾落人間，一一珠無纇。
群居款名理，澡雪賴箴誨。
坐我琅玕林，清風長十倍。
誰令困小官，寸進而尺退。
前年宰滎澤，與古能吏配。
兹入山水國，牛刀欽益淬。
穏借一帆風，開濤上鯨背。
獨憐藐然孤，厭逐兒童隊。
夢想在東南，浮雲寄心會。
定不俟瓜及，歸奉明光對。
猶當念奇窮，寂寞將把耒。